khistorydata/jeongjo-sjw-relations huggingface dataset:
정조 11년 · 목
敎曰昨見嶺伯狀本所謂假宣傳官稱名人乘驛討食云當自該曹照法嚴繩而此皆近來郵官全不事事無論大小別星濫把奪騎初不據法致察但以無平二字月終報營謄故豋徹甚至有日前尙州中官事而尤無可言端本之道莫過於申禁騎驛之制自廟堂別加商確嚴飭諸道期有修復之效該察訪則道伯雖已請勘接見之守令亦不可無罪當該守令拿問處之發覺守令勿論○因安東前府使柳義養義城縣令金鎜拿處傳旨敎以安東府使則已遣人追踵云與醴泉倅無異原傳旨分揀
정조 11년 · 강
命總戎使金持默越俸三等
정조 11년 · 목
敎曰蔭帥處義自異戚畹地處尤別辭疏之出槪猶猥矣無他情勢忽又陳疏於除拜已久之後殊甚屑越疏中違式大是駭然行副司直金持默越俸三等捧納承旨遞差原疏還給
정조 11년 · 강
以徐鼎修趙英鎭爲承旨前望也
정조 11년 · 강
判下嶺南關東放未放回啓
정조 11년 · 목
禁府啓言慶尙道定配罪人未放秩竝依啓聞施行閔義爀所坐甚重不可輕議請移錄勿限年定配秩後之敎曰閔義爀徒年不可仍置移錄無已太重吏令草記議處李枰罰已行矣特爲放送○刑曹啓言放秩中龍官奴春興開寧兪漢祚軍威金聖漢善山孫胤曾漆原洪都中寧海金總明咸陽奴芿石泗川奴乭石永川金舜健彥陽全光郁聞慶林應五眞寶金成泰英陽金大演盈德李汗成稟秩中榮川南龍福豐基李厚種等俱是徒年依今二月初五日湖西放未放回啓判付竝放興海高元昌參酌減等仍秩中榮川李惠福固城鄭道郁靈山孟允齊陜川廉太儀晉州李芳孫丹城金重玉鎭海朴春友迎日申東洽長鬐張仁得等係是還上逋欠亦宜減等宜寧李興郁到配在於正月二十四日而不入於咸鏡道啓本中發配未到配秩則當在勿論中外此未放秩請竝依啓聞施行從之敎以梁山安興喆當初呼籲之實不實姑無論大抵該帥本自慄輕處事難保其周詳興喆放送○禁府啓言徒配罪人金正麟洪彥喆崔昌祿等俱以徒年再經赦典合有疏釋之道敎以竝放送○刑曹啓言金城李寬榮麟蹄金致得楊口鄭德柱金化李在觀伊川尹成云金城金召史狼川金鳳煥三陟奴石乭稟秩中金化石命哲洪川李春世未放秩中平康朴道恒旌善張奉伊等俱是徒年依今月初五日湖西啓本中判付辭意竝放送未放秩中淮陽仇道香曺得淵等俱係逋欠同罪者多入於他道啓本中已減等有難異同請竝減等其餘未放秩竝依啓聞施行從之
정조 11년 · 강
慶尙左水使任屹東萊府使閔台爀以梟示高甲山啓
정조 11년 · 목
屹等狀啓以爲罪人高甲山本月初十日館門外大張軍威依節次梟示
정조 11년 · 강
命匡運應坐諸人爲奴安置
정조 11년 · 목
禁府啓言卽接牙山縣監牒報則大逆不道罪人匡運應坐諸人査出匡運兄昌運巨濟府爲奴姪程九再景明川府碧潼郡安置允之
정조 11년 · 강
持平鄭來百上疏賜批
정조 11년 · 목
疏略曰五九月禍變言之臆塞聖母諺敎辭旨截嚴讀之者莫不泣血思復君讎而殿下每拒之以鉤覈無所如送醫乳媪卽是已顯之跡竊願嚴加鞫問以洩神人之憤至於趙時偉事不可不嚴覈得情而一味因循臣謂抉施典刑宜矣批以所陳悉諭諸批(刀削)
정조 11년 · 강
咸鏡道儒生鄭集祥等一百三十九人平安道儒生張受敎等一百六十七人上疏賜批
정조 11년 · 목
集祥等疏略曰伏見王大妃殿所下諺敎臣等奉讀未半心膽俱墜以大內深嚴之地有此怪底之變至于一再則竊伏念深據窩窟甘心於所不敢之地者有之暗地覬覦毒手於所不忍之處者有之安知乳道之停必無所使熱藥之用必無所敎亦安知九月之變果必無所以然哉伏願拿鞫廷楫究其根窟嚴訊宇偉覈其脈絡受敎等疏略曰昨年夏秋之變尙忍言哉至若承款之宇鎭尙保首領擬帥之時偉亦自容息伏乞廓揮乾斷竝正邦刑竝批以勿煩退修學業
정조 11년 · 목
該曹啓言頃因西部奴豊賴等擊錚原情批旨內嚴飭該府査問後稟處事傳敎漢城府移文以爲招致洞人詳覈則所供內昨年十一月初二日夜半豐賴等五人到唐人里前忽遇大風船則沈水柴則泛波攀登柴木急呼村人而兪大得乘船救活五人舁置渠家灌粥撫摩一洞之民咸集參見云矣臣取考昨春備局之以拯活事覆啓則批旨內嚴飭各該鎭將處此後隨卽報來匿而不聞者不以實報者亦當嚴治一體分付已有定式故査問該鎭別將處則楊花鎭前別將朴景文所供內當初備局知委只以拯活爲辭而豊賴等遇風船傾幸賴大得之移載小艇得以無事妄意此時救活有異拯活遂不敢遽然枚報云矣豊賴等之妄欲干恩有此煩籲者極涉猥越故向已自臣曹勘處矣京兆所査如此則大得之出力活命果不虛妄而事係褒賞請令廟堂稟處景文之謂有所執不爲輕報者與匿不以聞有異且已遞任分揀放送允之敎曰狀頭如已發配分揀此後此等事姑先放送待査事究竟後決處俾無相混之弊論賞事非廟堂所管下兵曹草記稟處該鎭別將所當勘罪而渠言亦或成說無識之類不足深責今番特爲參酌此後人命拯濟無論溺與半溺一從救活形止論報以待決處之意嚴飭各津渡俾各書付壁上以爲常目奉行之地
정조 11년 · 강
詣景慕宮行展拜禮
정조 11년 · 목
具翼善冠黑圓領袍乘輿出月覲門詣景慕宮行展拜禮如儀由逌覲門入協陽門還內
정조 11년 · 강
命擇差扶餘縣監
정조 11년 · 목
忠淸監司以該縣監尹得愚暗行御史已爲封庫兹以罷黜啓敎以係是賑邑其代今日政各別擇差待下批辭朝仍令待城門開下送
정조 11년 · 목
以徐鼎修爲吏曹參議奇彥鼎爲大司諫洪樂淵爲執義李祉永爲掌令宋翼孝爲正言○再政以朴光晦爲扶餘縣監
정조 11년 · 강
命拿處南部都事尹光心
정조 11년 · 목
漢城府啓言南部都事尹光心謂以臺臣之替治下隸抄戶之時連爲呈旬屢次申飭終不行公請令該府拿問勘處允之
정조 11년 · 강
遞禮曹判書李在協以鄭昌聖代之李重馥李集斗曺允大爲承旨前望也
정조 11년 · 강
禮曹判書鄭昌聖上疏賜例此
정조 11년 · 목
疏略曰臣於向來待罪秋曹因一儒生之配所自速臺評之峻發伊時大僚擧條有曰此事不過互相爭詰已往不必追理而疏擧不參終涉可駭嚴加處分爲言則自上以定配或徒配下敎矣相奏旣出於鎭定聖意亶在於平允而臣之愚見亦同大僚猶慮勝心之難平鬧端之未已不欲從輕勘以編配第綠聞見孤陋譜學素蔑則湖外寒生本昧影響其所連姻何從知之旣呈配單追聞傳說移定他邑亦經震覽乍錯旋覺可知無妄自海又島亦云快意言者追提抑獨何故甚至於新谷云云尤所莫曉新固其戚谷又何人親屬所莅之邑竝禁傍近之配律典之所闕文送孥之所無拘執法之地必有考據而顧臣愚蒙曾未覩聞伏乞特許鐫免以靖私義
정조 11년 · 강
領敦寧洪樂性上疏賜批
정조 11년 · 목
疏略曰臣季弟樂最不幸早歿且無一箇子女臣之弟婦決意下從臣之先父不勝悼死愍生之情以臣第二子大榮許爲繼後而未及告官禮斜矣今臣弟婦意外奄忽臣卽當依先父遺意立後主喪而一邊旣無受者拘於格例陳章呼籲不容少緩而臣旣犯染未敢遽瀆淸嚴今始出次齋沐冒控情私伏乞亟命該曹稟旨裁處批以何必回啓特許所請仍令該曹成給公帖仍命遣史官傳諭
정조 11년 · 강
慶尙監司金尙集以曺允碩究問形止啓
정조 11년 · 목
尙集狀啓以爲醴泉郡守林濬浩牒呈內去十二月二十一日有人稱以宣傳官與隨從二人騎驛馬過去服着言語亦涉殊常定將吏捉得於本郡通明驛施威嚴問曺允碩等所犯節節可痛牢囚郡獄云允碩等着枷上使刑問一次納供以爲胎生於恩津縣流辭乞食來到龍宮金振成家以鍼藥療其子病振成致疑行止故渠以爲忠淸慶尙兩道御史卽是會賢洞鄭氏而吾以軍官爲探物情旣以兩班自處則率母同行有礙瞻聆故稱以乳母辭發到陽城留置母與子于店幕與奴春福及京居人朴民孫轉到延豐䝱奪槐山驛馬連次替驛到龍宮金振成家覓飯仍爲替把馳往義城入見本官還向安東又見本官本官問其所往處以秘密之行不必煩問爲答仍往醴泉通明驛被捉於將差至於兩度書簡各胎三張一則書慶尙監營一則書安東營將後面書部將軍士欲作奪馬之資也至於洪府使朴同知沈持平俱是空中稱號花壽翁自號也具台草記云者渠父隨役勳府黑門內具參判爲堂上當以吾名草記差出二座都監之任也相約都會云者卽與御史相會之謂也尙州安東反庫云者欲明御史隨行之跡也擧事云者御史出道之謂也曺水原者振成曾問前銜故以曺受水原府使有旨爲答故也楚秘云者假稱御史軍號也名字屢改事允碩卽兒名雲龍卽冠名而書札中以允大書塡者曾聞曺校理掌試嶺南名播遠近欲藉其名故有此倩書也角牌事欲托兩班果以僉正僞造御醫事果以御醫謫去昆陽今始放還說道於振成處矣允碩根派行止文移忠淸監營則回移以爲允碩以常漢之子本名乻朴而改稱允碩性本悖惡行已陰兇敺逐正妻投入賊黨被投全州至受周牢又爲見投於礪山多受嚴棍越獄逃躱昨年來留恩津偸出僧紙故欲爲譏捕則知幾逃走今此允碩之冒稱宣傳擅發驛乘出沒村邑恐喝行路誠一變怪現投書簡謊雜虛妄一招再招箇箇輸款似是實狀別無隱情從前罪犯姑捨是僞銜之造成角牌法在罔赦親母之換稱乳媪死有餘罪至於詐稱奉命欺誑官府自有當律隨從朴民孫奴春福等全沒省覺僅具人形而究厥負犯不可但以隨從之律論竝令該曹勘處各驛察訪初不憑考公文輕先替馬溺職之罪在所難免幽谷前察訪李錫祺昌樂察訪崔雲翰爲先罷黜其罪狀令攸司御處允碩之最初騎驛旣自槐山則當該察訪亦不可罪同罰異自該道査實狀聞之意今方文移于忠淸監營啓不刑曹○刑曹啓言曺允碩假稱奉命宣傳官或稱御史軍官箇箇承服係是一罪所當具格啓聞而其僞造角牌亦係一律則烙印出處同情有無推覈之際不爲査問更令道臣角牌烙印出處同情有無詳覈具格啓聞後稟處朴民孫等待畢査照勘幽谷前察訪李錫棋昌樂前察訪崔雲翰係是朝官竝移禁府處之允之
정조 11년 · 강
詣璿源殿行展拜禮
정조 11년 · 강
遣承旨詣景慕宮奉審摘奸
정조 11년 · 강
命以初六日行元陵展謁
정조 11년 · 목
禮曹以春展謁定於何陵擇於何間啓敎以元陵親祭健元陵展拜局內諸陵展拜臨時當下敎日字以初六日爲之今年節早欲於東作前動駕而楊州雖非尤甚邑此時役民在所當念諸凡民力使用皆以儲置米會減植炬只於出宮時至晝停所爲之畿營分辦勿定尤甚邑及賑邑假家幷勿造作橋梁略略修治百官隨駕只依園行例爲之事分付○兵曹以隨駕留都營門及馬步軍磨鍊啓敎以訓局步軍六哨馬軍二哨禁營步軍五哨騎士二番爲先後廂禁軍四番隨駕留陣則御營及守總營中當次營門爲之又以回鑾時斥候伏兵啓敎以置之又以挾輦軍磨鍊啓敎以依甲辰年例磨鍊○司僕寺啓言陵幸時外驛馬補把連因特敎或全數停把或於近道從略分排矣今番勢難及期上來依癸卯甲辰例畿驛入番馬中限五十匹推移入把何如敎以兵曹亦勿分定他道
정조 11년 · 목
敎曰薦法至嚴誤薦不但幷坐擧主當薦者之不薦亦有罪焉通編纔已印頒前此申飭何等諄複而今見薦單東班三品以上中薦擬者承旨外只是重臣鄭昌順尹塾及戶兵刑判而已西班二品以上只是徐有大鄭勖世二人而已寧有如許國綱況邊將幷擧飭敎亦未幾知申外二品中尹塾徐有大徐有隣只是三人此亦萬萬不成說況將臣尤豈無可薦之人而無論守令邊將一幷闕却似此細事可知其不關重之一端然則不薦爲高致遵法爲疲惱乎大抵前車之覆專由於任情而忽細則爲今日將臣者事事如有謹畏之心豈敢乃爾廟堂筏薦猶不敢然況歲首薦乎訓御將及守總使爲先緘辭從重推考他餘卿宰該房自當依法典請罪雖不自上處分不薦人雖過今日之限皆令限三日薦擧因此而有定式者近來薦法看作文具雖無薦者若欲差擬必以本曹薦縣註之故無薦無甚係關此後守令望承傳外更無敢以本曹薦懸註事永爲定式邊將亦然除非承傳雖於副末擬無薦者無得擬望事一體定式近來廟薦諸宰皆書不薦字大臣初不致責其流弊溯而上之至有此今番事端復須提飭之意言于廟堂
정조 11년 · 강
飭吏曹催促天安郡守洪彦燮還任
정조 11년 · 목
該曹啓言彦燮呈狀本曹以爲戴天履地知君與父而已今我文孝世子喪變症勢凡百之自初怪底至於此境是何等君父之讎也爲今日臣子者將至於與讎賊共戴一天之境矣身以宮司舊僚中夜掩泣直欲溘然之心尤不能自抑而職微誠淺旣不得碎首而格天又不得徇身而伸分區區犬馬之忱只有退塡溝壑而已君讎未復之前莫非杜門自處之日雖被方命之誅萬無赴任之路云大抵此箇義理秉彝之所同有冤憤之所共切而至於解官自靖臣等之所未能辦者彦燮能之不可枉其所守强使還任又不可以違令循例請譴請天安郡守洪彦燮今姑改差敎以若此則曾叨宮銜者皆將自劃乎當初投紱已極乖當從後呈狀太涉突兀況於朝令之下焉敢若此更加嚴飭當日內下送賑邑守令一刻曠官誠爲切㦖萬一遲滯卿難免不飭之責以此知悉
정조 11년 · 강
遣吏曹參判金憙諭右議政趙璥
정조 11년 · 목
工曹參判李宜老書啓略曰臣敬奉聖諭傳諭于右議政趙璥則以爲臣宜伏邦憲當其胥命之時期於被譴而後已一番書啓輒增一番恩敎悚蹙隕越不敢不承命退伏而惶恐待勘有倍於前矣又伏奉批旨有何異待命之敎俯燭賤臣之衷曲如日月之照臨尤不勝怵惕之至惟願速賜威罰以安賤分云臣旣承偕來之命姑爲仍留矣敎以卿之擧措一何若是過當況今春幸定於東道卿於此時又欲深入不出乎聞卿所住距陵所未踰一舍地云與其勉屈於迫隘之際無若及今簉朝仍又陪扈卿須諒之且聞璿譜校役告完而因卿在外尙不進獻此亦前所未聞之事由前由後卿不可膠守前見更望翻然登途母負予申諭之至意事遣吏曹參判傳諭期於偕入卿今移住之處云是偕來亞卿家傍近處予於是乎還切媿歎早料卿歸重於奉命欲寓瞻依之義則工參豈必特遣乎今以他宰臣往諭者爲卿徙此向洛也此意亦幷知悉事傳諭于右議政偕來宰臣自持飯前去宰臣退去事分付
정조 11년 · 강
正言李洪載上疏賜批
정조 11년 · 목
疏略曰窮天地所未聞所未見云者便屬討逆之常談而(刀削)將相巨族挾淵藪而所窺者國勢空虛危機焉鋒迫在呼吸四百年宗社之重幾無幸於諸賊之手猗我東朝殿下闡義理於旣晦植倫綱於已斁此非但宗社臣民之福也噫陰移國本自來榮德之凶謀而蓋彼一種凶徒不滿儲嗣國言喧騰及夫變出罔極人情驚惑由此執迹之見誠不忍晷刻之共戴乃者諺敎洞切而鬼蜮輩罪狀綻露然徑殺妖婢例究凶孼顯有漫漫彌縫之跡搢紳之間口皆吞棗數二章奏亦歸緩視畏㥘顧瞻已成今日痼弊後世苟有董狐之筆何以逃其罪乎目下窮覈之道猶靳於醫官乳媪之屬鋤治之律全抛於窩窟根柢之地此何事也至若時偉之罪尤不可容貸於覆載之間也敢懷他腸咆哮致慶伊日稠坐豈無耳聞之人而無一人挺身作證者今日世道可謂未如之何矣亟久臺請以洩八方之悲憤焉批以豈有例究緩視之理勿煩
정조 11년 · 강
掌令閔彝顯上疏賜批
정조 11년 · 목
疏略曰前冬逆變又是載籍之所未有凶圖結於將相(刀削)何幸慈敎誕頒揭若日星罪人斯得王章略伸曾是綴旒之危庶幾盤泰之安又伏聞顯號加隆縟儀亟擧慈功丕彰聖孝增光歡均八域而天誅未訖于凶讎大義不明於討復焦遑憤惋中外攸同而如臣愚昧亦未嘗不中夜繞壁而彷徨伏念臣以無似之賤蒙不世之恩所被之禮遇所叨之官銜孰非萬萬踰分每自循省惶媿靡措又伏承掌憲除旨繼以馹召臣惝怳隕越實不知何以致此朱夫子所謂淸官顯職安坐辭巽而得之不忍以身啓此弊者臣之私心慚愧已無可言而其於上壞朝廷綜核之政下貽四方聽聞之惑何哉抑臣又有悲恨惶蹙久而不能自解者嗚呼离光奄晦率土冤號臣以世祿之臣名參勸講之列遙奉哀音泣於路左惟是誤恩未收行止多礙不得進身哭訣廞儀至若挽章製進燈致臨期改屬於他人則雖慈天曲遂不加譴罰而情禮缺然實爲沒身痛恨之端況今宗社之憂虞轉深臣民之冤憤莫洩而恩召之降適在此時惟其情地窮隘不敢自處以恒人又不免一向泯默徊徨飮泣寧欲無生玆將前後罪犯猥從縣道而冒陳伏乞鐫削臣新授職名仍勘臣罪俾憲章明而私分安焉批以除旨纔降巽牘又至虛佇之餘豈勝歉悵以今國勢世道彌綸康濟之策實有望於林下之士爾以世祿之家願忠一念豈後於在朝諸臣控執若前幡然無望雖緣誠淺爲爾慨慨爾須體予至意卽起上來以副予如渴之思仍命下諭于掌令閔彝顯處
정조 11년 · 강
召見京畿監司徐有防原春監司金載瓉于重熙堂
정조 11년 · 목
有防啓言近年幸行時畿邑應行條件中連因特敎有永減量減者今此元陵幸行分辦亦依近例擧行乎從之○載瓉啓言順安縣衙有仁元王后手種栗木而自本縣築墻建門丹艧揭板觀瞻匪不崇嚴而甲子年先大王御製無處奉安今揭于衙內小舍而簷壁頹圮蓬蒿蕪沒體貌不但不嚴所見極其苟艱臣意則自該道建小閣于栗園中以爲尊奉御製之地似得宜矣從之
정조 11년 · 강
命都總經歷李汝節陞敍
정조 11년 · 목
總府啓言本部郎廳李汝節晝巡檢到宣仁門捉一攔入之人謂以南陽居朴祖憲爲名人自中學有陳疏事尋往泮村誤入關門云事甚驚駭請令該曹査治敎以此卽官曾以臺監據法呈課有陞敍之典而夜檢之外又行晝檢有此摘發之擧極爲嘉尙陞敍調用以示勸奬之意○兵曹啓言發遣將校申飭門禁矣回告內宣仁門有一着儒服攔入故捉問其委折則渠以南陽人誤尋泮路云而肆然冒入萬萬驚駭令攸司嚴勘常時不能檢飭有此攔入當該守門將不可無警請令該府拿問處之敎以門有守門將卒焉有此事該守門將不可拿處而止汰去捉納將校自本營施賞○入直兵曹堂上啓言今日午時量以儒爲名人誤入宣仁門之際雖爲總府郞廳之逐出常時不能檢飭請總府入直堂上從重推考當該郎廳及守門將拿問處之儒生移送秋曹嚴加査治敎以何去而今始爲之乎總府已草記龍虎營已捉納建陽以東雖非本曹所管近伏軍士獨非本曹所屬乎近來柳誼有官怠之歎柳文養生飽揚之思反施之典烏可逭乎本曹入直堂上柳誼郞廳柳文養從重推考
정조 11년 · 강
命班次徑還罷散人幷敍用
정조 11년 · 목
敎曰應從駕者從而先回其律笞四十三品以下旣命附過還職飭亦行矣卿宰及堂上官徑還罷散人員幷敍用其時監察安知無徑還之人又有不卽呈課之罪當初獨漏可謂倖逭伊時參班臺監一幷姑先從重推考○敎曰責備之故前判敦寧金鐘正敍用○敎曰前注書金孝建敍用口傳還付
정조 11년 · 강
命鏡城判官三司中擇差
정조 11년 · 목
咸鏡監司鄭民始以鏡城判官李秉喆還穀未捧爲一萬四千五百十石零爲先罷黜啓敎以此代又不得人則鏡民無以息肩勿拘三司拔例擇差待下批一兩日內辭朝
정조 11년 · 강
有政吏曹判書尹蓍東參判金憙進
정조 11년 · 목
以鄭萬始李鼎德爲副校理尹東暹爲判敦寧姜彛正爲鏡城判官
정조 11년 · 목
禁府啓言依傳敎更爲發問於李文德則以爲受國厚恩官至亞將蹈赴磨放亦所自願況當國家罔極之變莫重莫大之事何敢有毫分愛惜之心哉昨日納供中平生再見云者所以明其分疏則不敢發此等凶悖之說也亞將陞資壬寅年出於特恩則典雄閫躋武宰非出於趙時俊之吹噓矣時偉兄弟之家雖云一城之內相拒旣遠則不可謂之家近九世相傳之說則最初錦城尉朴明源及正郞許晪出來相地之時問以居此幾世云故答以今至九世而泛然問答故今不詳記求謁卿相被叱遭逐臺臣若有指的則亦當發明矣趙時俊之擧奏實不知其聞於何處時俊在世卞之不難初無一毫近似於臺臣之言而弸中之冤無路卞白今蒙口招之命悉暴情實死無餘恨云其所納招一直發明終不輸款請刑推得情敎以所對諸條中亞將陞資事誠如渠言果出特恩而前此事端俱無摸捉無怪乎渠之如是發明至於求謁卿相被叱遭逐一款渠供亦以彼有指的渠當發明爲言而觀此前正言柳畊再次問啓大體如前摹索而旣曰時原任大臣都監堂上之所目擊云云此則或勝於初對而論以國體不可質問於大臣都監堂上則崇品都尉無異大臣又不可緘問此事究竟無出於更問於渠以卞虛實過齋後開坐更捧口招期於指一取服又啓言成均博士李彚更招以爲以守香官往參試所已犯擅離之科而其時大司成洪檢初當升試謂曰通讀製抄之榜必得實才然後可矣而吾旣一未親自考講莫知誰某之優劣云故果以元相堯洪宅柱白光溫許鏞四人薦擧矣其中許鏞元相堯兩人參於初試當初開口出於公誦之意而反爲鄕儒起鬧之端莫非其罪云課試用情雖似輸款其所行私豈止四人請刑推得情敎以如渠遐土微蹤初敢吞吐今於更招嚴問之下始乃歷擧四人名字要爲塞責之計者其情狀極爲痛駭通讀亦云國試而渠敢以當初開口出於公誦等語肆然納供尤萬萬無嚴大體用手行私之跡綻露無餘泮長見瞞亦可推知似此癡濫愚悖之人決不可尋常勘處而科場當律何加於陋矣渠輩此囚遠地定配
정조 11년 · 강
行抄啓文臣正月朔課試試官李性源李秉模
정조 11년 · 목
以擬宋滁州民人等謝歐陽修爲制置使宣上恩德使知幸生無事之時安此豐年之樂爲表題副司果宋祥濂三上一居首
정조 11년 · 강
御煕政堂行抄啓文臣親試課講及文臣製述召見冬至回還正使黃仁點副使尹尙東綾恩君具允明寧邊府使徐龍輔抄啓文臣講製試官吳載純李性源朴祐源李秉模徐鼎修鄭大容尹行任文臣製述試官李在協鄭昌㥧申耆朴天衡金履禧李虁
정조 11년 · 목
試官率講製文臣及製述文臣入庭行禮訖以有巢氏構木爲巢詔爲抄啓文臣題副司果宋祥濂三中一居首以㸍人氏敎人火食詔歲起攝提論爲文臣製述題詔前佐郞鄭最成三下居首論典籍李信默三下居首抄啓文臣舊選講詩傳新選講大學正月再次二月初次副司果宋祥濂幷純通居首○因抄啓文臣金祖淳李相璜張錫胤申漵課講連三次居不禁推傳旨尹永僖連二次居不推考傳旨敎以係是初次今番分揀鄭晚錫韓致應連二次居不推考傳旨敎以今番分揀宋祥濂課講連三次居首陞敍傳旨敎以待當爲之職陞遷無妨以此意分付該曹○允明啓言續典禮典曰大王胎室三百步增條大君二百步王子百步載錄而王世子胎室無所見誠爲未備矣敎以大君以下胎封皆以後苑爲之旣有先朝受敎則今後二百步百步之文自歸無用至於東宮胎封步數不可無一定之規以二百步磨鍊又啓言禮典增條曰御寶有以德寶註曰用於通信文書而通文館志以爲通信文書踏爲政以德之寶云故問於禮曹則以爲爲政以德寶問於承文院則以爲爲政以德之寶未知何者爲是關係璽寶事體重大故敢達敎以問于尙瑞院釐正又啓言凡公會之政府進參必稱政府西壁似是政府東壁之不出已久故只稱西壁者此也若有東壁則西壁無獨參之理只以西壁載於成憲亦恐未備幷擧東西擘爲宜從之又啓言續典刑典贖法流二千里贖布八疋三千里十疋則二千五百里當爲九疋以贖木代錢每疋三兩五錢計之則九疋當爲三十一兩五錢而續典以爲八疋二十二尺六寸代錢三十一兩二錢六分此與徒年贖錢遞加之法逕庭以九疋釐正似好矣從之又啓言刑典增條曰在鄕堂上朝官殺人觀察使啓聞拷訊云云而堂下則無所擧論堂上之曾經侍從與否亦不擧論宜有定式矣敎以係是刑獄重典問議大臣令廟堂草記稟處又啓言續典兵典觀武才參試官二員而無堂上堂下之區別問於該曹則亦不知所以擧行云當有一定之式故敢達敎以以堂下定式又啓言續典軍簿年歲加減條分三等勘罪而守令及監色必對擧言之至第三等監色作色吏必是誤字故雖直爲釐正入錄而不可不稟達故敢達從之又啓言大明律奴婢敺舊家長家長敺舊奴婢皆以凡人論而原典奴婢之敺舊家長以減奴婢二等勘律見今以此遵行而獨於家長敺舊奴婢無擧論故以明律凡人論施行此係一律宜有酌量之道矣敎以此亦係關重律議于大臣一體草記稟處又啓言續大典刑典逆獄干連及緣坐定配罪人逃亡杖百還配其註則以爲杖百絕島大文與註徑庭捨大文而用註爲宜矣從之又啓言臣於昨年以參下部將之無品數陳達則以九品施行下敎又以四山參軍亦無品數陳達則以曾前漢城參軍之品數施行下答而畢竟所下擧條部將與參軍無所區別批答只書以九品施行事涉混淪矣其時下敎明白故雖已入錄而不可不仰稟故敢達從之又啓言禮典別試講規續典則四書中一書抽栍三經中自願一經而昨年除四書而三經中一經背講沒一篇除音釋書則篇題止今文古文詩則只六義易則除說卦雜卦只序卦文言繫辭不可無一定規式當以何者載錄乎敎以昨年講規蓋遵己卯受敎仍作定式無妨以昨年講規載錄又啓言大典通編禮典科擧條製述講經直赴會試及給分人無論增式年別試從願許赴以此觀之講經製述無所區別而禮曹擧行則講經赴於講經會試製述赴於製述會試云宜有一定之式矣敎以從願許赴又啓言兵典武科重試賞格傳來謄錄未備昨年論賞亦不無疏漏居首資窮與準職皆陞資出身付六品職之次以下資窮而準職者陞資參外陞六而出身及參上無擧論不可無定式矣敎以問于大臣令廟堂草記稟處又啓言續典戶典倉庫條各穀代捧以米代之準折分數則豆太租三色之相代牴牾不合不但錙銖之積將至斤石亦非綜核之政不可不釐正載錄矣從之又啓言續典吏典曰侍講院官無等第云云講書院凡事一與侍講院同而講書院之無等第不爲同錄者似是續典時無講書院故也今當幷書故敢達從之
정조 11년 · 강
獻納柳匡天上疏賜批
정조 11년 · 목
疏略曰一鞫之下窩窟可破而宇偉薄置於島配之律嚴覈之地脈絡易剖而醫媪假息於覆載之間古今天下寧有是耶伏願宇偉醫媪竝令設鞫嚴加究覈明正典刑快雪神人之憤焉殿下勵精圖治而成效猶邈若言今日之弊有難殫擧而撮其急務之最先者一曰勉聖學二曰崇經術三曰公選擧四曰尙儉德五曰嚴賑政六曰正經界七曰詰戎政八曰分製講九曰變通官制十曰革罷均役何謂勉聖學殿下洞徹書史不須乎質卞而間緣悲遑法講乍撤從兹以後頻御講筵故溫新繹佇見徯志之應豈不休哉何謂崇經術一自能量諸賊不幸出於抄選之後人諱道學士避經術有識之憂歎久矣伏願頻降諭音于抄選諸人期於招致詢諮草野中經明行修之士幷令搜訪則儒道丕振經術大闡何謂公選擧朋黨出而選擧不公遞任數而治效無成一進一退之時則備擬選擧近日平蕩之後則互對選擧臣則曰偏擬互對非公也未知其孰爲君子孰爲小人孰爲人才孰爲不才惟當無論彼此平心排擬可用者用不可用者不用可也近年以來政注之間主於互對而內外之官遞改太頻伏願另飭銓部公其選擧之政申嚴久任之規何謂尙儉德百金之費天子猶惜一臺今也一身資裝倍蓗於此竊念下之慕效專由於上臣不能無疑於聖上儉德有所未盡也伏願昭儉德於宮中則朝士尙儉閭巷之間侈風自祛矣何謂嚴賑政賙饑貴於廣抄救饑莫如穀精各邑糶簿多寡不均今若較檢穀簿參以邑情分其稍實邑有裕之穀而次次移賙於糶寡難賑之處恐合便宜較正官斛以防奸弊均平市斗以齋米直有不可忽也亦願申嚴牛酒二禁以爲荒政之一助焉何謂均賦稅我國量田今已六十年今或一等之田而從前五等之稅如有二等之稅而今變六等之田經界不定賦役不均西北兩道田案不明不可無一番釐正平其稅斂則庶無賦民不均之弊矣何謂詰戎政將不知兵兵不知將鄕軍操鍊貰馬逢點營邑戎器太半陳腐脫有緩急將何所施伏願另飭兵水鎭營操鍊紀律申嚴整肅嚴行査現勳府冒占校院濫額額外別軍官差帖假鄕任一竝汰丁冒錄幼學塡名役案毀撤佛堂歸俗居士則緩急之備庶無疏忽之慮矣何謂分講製凡於式年製講各取十六人或加額分定而初試則經生述士分庭考取庶有得於古制矣早呈推考之弊借述賣筆之弊行私不公之弊不能痛祛則士風無以正矣伏願另加嚴飭擇差掌試痛革三弊焉何謂變通官制今之蔭以官爲家佩符七八邑而不止今之武州府郡縣之間周流例遷而獨也文官抱紅牌而餓死豈不冤哉今若罷六年窠改以三年除防禦邊地外武蔭之窠竝與文官而通融換差則淹滯可振文參下察訪十四窠陞以參上之窠則亦可振參上淹滯之患矣伏願下詢廟堂酌宜裁處何謂革罷均役二疋之減爲一疋惠莫大焉而至於舟魚鹽收稅實緣聚斂之臣所誤耳至賤之鳞族今也絕貴如土之煮鹽忽焉踴價是豈物產之今古異也稅斂重而浦利薄故也民困如此官況可知烏有不廉官長自不無犯科之患也我國雖貧專尙儉德則奚憂乎均役之罷而國用之貧乎奧在庚午節目旣成先大王語筵臣曰倡此論者子孫䌓衍然後方信均役之有實效顧念時勢此法之罷革卽其機也若曰遽難永罷則從好變通未爲不可臣雖未詳數爻而除出結錢選武布各項米木之劃付則舟魚鹽稅似不過十數萬金爲先革罷則其所欠缺推移塡充亦豈無方便之道乎宮房折受中可罷者可罷也冗官之徒費廩祿者可汰也逆家田寺位田隱漏者無馬牧場無松封山之稅可搜括也蘆草泥生之地堤堰蒙利之處可査現也訓局則雖難遽議而四軍門軍總量宜減定八路只選精兵十萬若有減額之數盡歸均廳之收布案則亦自有裕伏願令廟堂稟處餘懷耿耿又付二條臺閣通淸與他自別地閥之未著而冒玷者有之人器之不稱而濫廁者多焉臣竊慨然至若掌憲一窠縱云差別於持正之通而亦何可只主疏通不少難愼也哉臣謂申飭選部以淸仕路可也三館分榜法意至嚴而主事者或拘顏私或牽千囑來歷不明間多倖占鄕品卑微不無濫竽槐選猥雜已無可言而應付芸閣者亦或冒陞於國子從前濫入今不指摘而新搒之後擧行在卽臣謂另加申飭可也臣又有稔知之弊馹路傳命所關甚重給復劃田法意有在復戶則預相買賣預賣者固出勢窮而圖買者尤極痛駭馬田則馬戶遞易之時虛實相混民田接界之地標限不明旣失劃復田多割入則其何支保亦願申飭諸道買賣與受同罪割入査出打量以爲蘇殘之地焉批以言多切實當留意其中可以措諸施爲者許令廟堂稟處
정조 11년 · 강
罷廣州府尹柳焵職以李泰永代之備薦也
정조 11년 · 목
京畿監司以該府尹柳焵申景夏呂萬永山訟曲直不爲論列報來爲先罷黜其罪狀請令攸司勘處啓允之○敎曰賑邑守令不可一刻曠官廣州府尹待明朝辭朝
정조 11년 · 강
召見輪對官及下直守令于誠正閣
정조 11년 · 목
箚略曰嚮煩疾痛之呼未準所請顧今臣病痼矣臣情急矣久曠虛縻爲罪冞大安得不更瀝肝血以冀終始全保之澤乎噫臣畸人也與世寡合自陷大戾流放廢退垂二十年更踏中書一步地是豈夢想所到而蒙先朝再造之恩報答之路已斷受聖明特達之知感激之心居先聖諭之反復俯責微臣之尺寸自效惟在於追先帝報陛下之職分故惶恐承命雖自知其重傷廉恥終速危害而有未暇恤只以筋力犇走爲一段道理而臣今不幸而病作矣殆天所廢結草之報期以他生而已曩臣病發之初拚死登筵而歸卽四體投地委頓不起今已一旬矣篤老風漸本屬末疾況臣半體無力聲音艱出不可復責以生人之事阻食廢眠寄命床簀特一僵尸耳臣若貪戀怵懷擔曳癃喘蹣跚禁庭一朝溘然則賤臣之貽羞千古縱不足惜豈不有傷於聖朝體下之政哉伏乞解臣議政之職還臣奉朝之御俾得專意調治獲延殘命焉批以卿於久閒之餘猝叨重任首尾數朔積有勞瘁雖在少壯易致憊頓況卿是耆耋乎然今春序向暖如費略千日穩攝決知夬臻勿藥迨其少間登筵有面議事卿須諒此安心勿辭調理仍命入侍史官傳諭
정조 11년 · 강
全羅道儒生幼學黃得中等九百二十一人上疏賜批
정조 11년 · 목
疏略曰臣等自聞赦宥之行意謂君讎已雪國賊已除今赴同慶之會祗伏輦轂之下乃知鞫事徑撤根柢未鋤竊恐討復之大義不明於此世而窮天極地之痛終無可洩之曰矣粵自壬寅秋以後億萬年無彊之休喜有所托順疹頒慶之餘遽聞薨逝之報擧國莫不犇走悲泣而日夜顒祝者猶在於彌厥之繼誕矣九月之喪又何酷也中外驚慟萬口喧騰莫不歸罪於誤藥之逆醫斷乳之妖媪而宮禁嚴秘草野隔截無由得其詳矣及伏見慈敎中前後喪變症形怪底八字然後擧國臣民莫不抆淚切齒叫號起立曰痛矣我世子喪變果非天也乃人也今而後君讎國賊庶可快雪而閱月玩時終未聞一番究覈之擧元惡大憝尙今假息古今天下寧有是哉噫使之誤藥使之停乳者自有所歸委之庸醫尙謂之不孝則況付之逆醫者乎不能嘗藥猶謂之弑君則況投之毒藥者乎可疑之端在此可覈之跡亦在於此以至顧瞻他日之招不稱邦慶之說莫非可鞫可覈之證案何殿下每以無的二字諉之於究覈之難也伏願亟允三司之請以洩神人之冤焉批以勿煩爾等退修學業
정조 11년 · 강
漢城府以申景夏山訟摘奸啓
정조 11년 · 목
該府啓言今此申景夏呂萬永山訟已至三年其間申家之上言與本府之回啓該邑之査報今至屢次申呂立落已可見而才因特敎本府郞廳又爲摘奸圖形以來則步數雖遠而旣是壓臨之處案對雖左而又是圖局之內則呂萬永父墳在所當掘請令道臣分付山在官使之刻期掘移允之
정조 11년 · 강
酌放時囚尹光心南必錫
정조 11년 · 목
義禁府啓言南部都事尹光心原情以爲去月初六日動駕時以該部官導駕見路傍一士夫家揭開雙窓以紙糊掩其外無數穿破孔竅以爲觀光之所使之撤去其紙還閉其窓則有一朝官鬃帽便服與六七少年出立於門外大喝部隸曰內行觀光之處誰敢近前部隸懼㥘却立使招其婢㒒使之撤去云爾則其朝官又叱罵曰我無婢僕部官自來撤去云大駕將過之時不可任置故申飭下隸期於撤去則一少年從傍突出自裂其紙曰如是則快於心乎仍發辱說見甚可怕策馬而去問其爲誰則鬃㡌者乃前校理柳孟養乃於其後在直之際忽聞自司憲府捉去本部使令云莫知其故矣被捉使令受杖故還詳問委折則執義李師濂發牌於孟養家自其家押囚典獄杖治之際以作挐兩班家數罪云事由官員罪及下隸廉隅所關實無抗顏之望抄戶時急一味縮伏曠職之罪無所自逃泛稱遲晩請刑推得情敎以誠如爰辭云云臺臣事不惟妄率着鬃帽者所爲亦甚不緊大體是微事不足煩徹分揀放送申飭供職又啓言承文博士南必錫原情以爲去月二十八日得聞博士更付之奇其時身病委重未卽登途今月十一日始爲發行罔夜入城則以新榜分館事致煩飭敎稽滯之罪無所自逃泛稱遲晩請刑推得情敎以分揀放送仍令明日分館
정조 11년 · 강
行抄啓文臣課試試官李性源李秉模
정조 11년 · 목
以社翁雨爲七言四韻律題副司果洪義浩三中居首
정조 11년 · 강
行晝講于誠正閣知事尹蓍東特進官柳義養參贊官曺允大玉堂李羽單李太亨
정조 11년 · 강
遣承宣封還領相金致仁辭單
정조 11년 · 목
領相尋單敎曰昨批已布至意意謂便心調痾俟間造朝今見長單來呈誠非所望於卿者玆遣入侍承宣封環仍令往傳筵敎望須亟斷請告安意愼攝前右相之收敍還拜亦出爲卿分勞之意此意一體傳諭○承旨曺允大書啓略曰臣敬奉聖諭往傳于領議政金致仁所住處則以爲臣荐控哀籲未蒙矜許尋單請急諒非獲巳不意特遣近臣封還原單且下別諭拜稽祗受惶隘轉深噫臣之重叨相職歲月無幾而旣受不世之殊知屢承罔極之恩諭臣亦人耳粗具彝性感結心肝一死爲期卽其平日蓄積則顧以何心敢懷便身之圖遽生謝事之意哉不幸身嬰奇疾無望蘇起積致癏曠終歸於病國妨賢而止臣之此擧亦豈樂爲哉惟俟天地父母垂憐而曲副云矣
정조 11년 · 강
特敍前右相趙璥復拜相職仍下敦諭
정조 11년 · 목
敎曰君臣之大義無所逃於霄壤卿若念及大義二字出而造朝想不待駕屨且今首揆在調痾中壇享非議政無以替攝由前由後卿雖欲終遂初志恐無是理予不多誥卿須深諒仍命遣承旨傳諭
정조 11년 · 강
有政吏曹判書尹蓍東參判李東模參議徐鼎修進
정조 11년 · 목
以趙璥爲右議政洪義榮孟至大爲承旨權以綱爲大司諫李身晦爲執義鄭晩鍚爲正言
정조 11년 · 강
飭畿內移轉從速區劃
정조 11년 · 목
注書金孝建書啓略曰臣馳往長湍府摘奸民人失火處則一村三十一戶盡入灰燼迫於饑寒溝壑在卽幸賴朝家申飭道臣多般顧助仍舊葺治已爲入處者十八戶而不日可居者十三戶矣仍與該府使李觀賢招集民人謹以傳敎辭意詳細曉諭則擧皆頓地攢祝而失火形止稽緩登報之由仍爲詳覈則面任報邑後五日遲滯萬萬可駭故座首公兄嚴加懲治本里民人之捐出四石米賙窮者頉給身役臣或潛蹤於村舍或渾跡於還民詳探民情與賑政則長湍坡州雖是之次無異高陽之尤甚而高陽則分給之際穀物頗能精實元抄饑一千一百九十四口較地廣不爲不多但賑民之外亦多遑急以此論之抄饑恐失太略坡州則自備私賑誠爲可尙而抄饑之時窮民多漏捧還之際奸校容手長湍則旣非賑邑雖無可論合巡給還不無民怨大體三邑一是歉荒如不傾囷盡分必須移轉他邑然後可以接濟農作矣敎曰今見史官書啓原本方令下廟堂稟處而且問畿伯道內穀簿本自不敷昨冬停退數亦夥然其中此數邑尤不成樣傍近無他移粟相濟之道云外此亦有似此之患云今若只於高坡區劃何異見牛未見羊年前移轉足可傍照勢將着手於沁都卽令廟堂一體稟處仍令另飭道伯無論陸運船輸從速分俵俾畿氓得免艱食之患事措辭行會○備邊司啓言卽因摘奸史官書啓有令廟堂稟處之命矣年前移轉不可援引沁都米二千石特爲移劃本道使之從便輸去長坡等邑及其他不可不添給處酌量緩急劃卽分俵仍令待秋成還納沁都而坡州將校之捧還容手長湍糶政之合巡分給俱極可駭所當嚴勘此時遞易恐反貽弊請令道臣論責敎以捨此沁餉於何着手揆以兵食之緩急民食重於軍需二千石許劃事依施保障餉穀至爲緊重而一番移轉之後還納杳無期觀於壬癸所劃益知其爲弊今番則各別申飭俾卽還充他餘條件幷依施賑邑迎送不可不念坡牧姑不處分容奸之該校令道臣嚴刑痛繩事亦爲分付
정조 11년 · 강
命前察訪安鳳來待窠收用
정조 11년 · 목
義禁府以黃道揆濫騎月日與安鳳來發明供辭相符令道臣更査以聞後稟處啓敎以此囚分揀放送誤入現告仍至徑遞郵任雖不可還付豈可無端落仕待窠收用事分付銓曹
정조 11년 · 강
召見承旨趙衍德于重煕堂
정조 11년 · 목
衍德曰卽者西淸君煋來呈急書故披看未半心骨俱顫卽爲詣閤矣予曰原書上之衍德跪進曰此係時急卽令捕廳刻期跟捕嚴覈得情宜矣予曰西淸君方在何處衍德曰在於政院矣予曰更當召見退去
정조 11년 · 강
命初八日壇享以攝事磨鍊
정조 11년 · 목
禮曹啓言三月初八日大報壇親祭時省牲省器以親臨磨鍊乎敎以莫重之地雖不敢拘於齋日是夕卽昭寧園忌辰也親享終涉未安以攝事磨鍊當初擇日之不審不可無警該堂推考日官令該監科治
정조 11년 · 목
偕來承旨李集斗書啓略曰臣敬奉聖諭往傳于楊州右議政趙璥所住處則以爲臣罪犯至重聖度太寬罷職薄勘匪罰伊恩竊自以爲區區微諒旣蒙天日之照燭矣曾未幾何特敍之眷復授之命幷下於一時承宣遠臨別諭誕宣責之以君臣之大義臣於此尤不勝驚惶隕越之至臣之咫尺之守曾已罄陳不必更溷而今若變改初志突然承膺則前日之冒萬死抗嚴命者全沒着落不但臣之去就謊怪顚倒其爲朝廷之羞恥又將如何恩召有命趍承無路王人淹留益增惶憫卽速召還區區所祝云臣旣承偕來之命故姑爲仍留矣○別諭曰卿事卿必有自量與其迫而後出膺及今登程肅命庶或收桑楡之一道噫以卿平昔所自負忍於大義二字看作笆籬邊物事卿須諒此事更遣承旨傳諭于右議政如可偕入卽爲具由狀啓偕來同副進去
정조 11년 · 강
工曹判書金鍾秀上疏賜批
정조 11년 · 목
疏略曰臣母病兩旬苦重文字呼籲念不暇及晝停所虛辱宣召嘉禮日獨阻班聯情禮俱觖無所逃罪臣於文衡兼御便同已遞無容架疊冬官長席亦豈賤臣一向遙帶者哉噫臣之保有性命何莫非殿下賜而虋累之蹤畏約之情早宜閉影深山不如人接而只緣母年篤老不免低佪近畿每作一番赴召之行未嘗不慄慄危懼不幸自頃以來連値國家多故往來屑屑筵對頻繁至或卞質章疏按治鞫囚夤緣事會殆同平人藉曰所重有在而其踰越分限則亦已濫矣事過追思惶汗浹背六卿之職三館之長一日靡身亦足爲召災促禍之端伏乞將臣本兼職任幷行鐫免俾蒙生成之澤焉抑臣前疏所引文苑故事本非得已則重臣疏語大是意外而臣何敢更着一語以重犯焉用文之戒哉批以辭官非其時況重任乎日上百章斷斷無副施卿其勿辭俟母病少間上來見予
정조 11년 · 강
飭右相去就卽爲知入
정조 11년 · 목
承旨孟至大書啓臣敬奉聖諭往諭于楊州泉川面右議政趙璥所住處則以爲昨因承宣之書啓敢暴不敢冒進之義伏奉批旨辭敎截嚴惶隕抑塞求死不得從當收拾精神更以文字仰請誅殛之典云而臣且奉如可偕入具由狀聞之敎故以偕入之意縷縷言之則前後處義斷無異同云矣臣旣承偕來之命姑爲仍留敎曰大義二字等閑看過且以壇享誓戒隔日無行公議政爲言而聽亦邁邁到今右相事不可但以一時固執言溯考三百年中書故事果有彷彿於今日擧措乎如有君事我之心須念臣分之莫越事更爲傳諭去就午前知入往來如或遲滯畿伯楊牧當重勘一體嚴飭○至大書啓臣敬奉聖諭卽傳于右議政則以爲嚴敎之下萬萬震懍爲人臣而聞此敎不能卽地滅死此亦臣莫大之罪今方走伏州獄之外恭竢誅殛之典云矣臣旣承偕來之命故仍爲隨往楊州邑底敎曰大臣之臣字獨非人臣之臣字乎卿聞朝下三字之諭猶不知變復尋州獄未知臣分當乎否乎莫嚴者天經卿須諒之事遣史官傳諭勿待命事一體傳諭期於偕來見今撤漏不遠不必留門待城門開出送
정조 11년 · 강
以李翼晉爲承旨前望也
정조 11년 · 강
召見藥房提調李在簡于誠正閣
정조 11년 · 목
在簡以宗簿提調啓言日前以譜略末卷兩處洗補事仰請而尙未承發落矣日昨末醬太供上先啓手本下於戶曹而逆䄄乳母亦入其中䄄之爵號循例以書此固中官無識之致該曹亦無擧行之理而揆以國體寧有如許事乎雖以此一事觀之不可不亟降處分矣敎以卿言過矣卽爲擧行
정조 11년 · 강
遞宗簿提調李在簡
정조 11년 · 목
以洪聖淵爲副校理尹弼秉爲分兵曹參知
정조 11년 · 목
箚略曰病就難醫情急釋負箚單迭上備陳血懇而未蒙矜許反媒恩數史臣承宣銜命絡繹每一祗奉只益惶隘旣末由早晩就列亦不容曠日泯伏竊附終辭之義尙覬垂憐之澤焉噫臣本以世臣猥致年位兩朝之恩造罔極一身之榮貴踰涯苟將拚棄軀命少禆國家則蹈赴湯火亦所不辭所以不計衰病不顧禮防冒沒抗顏殫竭爲期而材智淺薄耄昏轉甚驢技異露鴻渥蔑報顧今奇疾嬰身曩之强策茫若前生一向虛縻復起無望臣聞之聖主使臣進退以禮人臣陳力不能者止臣雖魯劣莫效古人之去就昭代治化宜無匹夫之不獲疾痛之極不避煩瀆伏乞亟許斥退俾得以安意待盡批以昨與再昨因承史來往略聞愼度之無減而奏語糢糊方切紆鬱際見卿辭本尤庸貢慮數日來風氣甚不調此時易致觸冒卿須便意將攝雖於傳諭之行亦不必出迎差待夬復天和卽起視事廟務之積滯不須煩念各有所司卿但隨處董飭大事擬令就而決之此皆爲卿調痾也望須體此至意勿以辭退二字更煩於章牘外此議決事在史官口宣仍命遣史官傳諭
정조 11년 · 강
命黃海兵使鄭觀采越俸五等
정조 11년 · 목
備局啓言頃因傳敎黃海兵使交龜地方狀辭措語自兵曹査問道臣矣卽見該監司金思穆狀啓則枚擧兵使鄭觀采牒呈以爲本月初五日下直肅拜後伏承明日內到營之傳敎初六日戌時到鳳山興水院站交龜而前後兵使例於鳳山洞仙關交龜皆以黃州境交龜之意修啓今此興水院乃是鳳山地故只引舊例修啓云前兵使之越境交龜固已妄率時兵使之交龜於鳳山地以黃州境交龜之意修啓者事甚可駭其罪狀幷請令廟堂稟處帥臣擅離矇不覺察惶恐待罪撤巡還營爲辭矣前兵使趙心泰從重推考時兵使鄭觀采施以罷職之典道臣之以前帥臣事引咎俟譴撤巡還營尤爲太過請推考警責使之仍卽行部允之敎曰交龜於興水院謂用洞仙關交龜謬例云而洞仙則今於黃鳳豈比興水之單是鳳地乎所對極爲窘遁難免罪上添罪然又思之翌日交龜勢無奈何則馳及興水足云飛到況渠所引謬例似非出於欺隱該兵使鄭觀采爲先越俸五等
정조 11년 · 강
備邊司以典律通補釐改當否回啓
정조 11년 · 목
備局啓言具允明所啓以爲兵典武科重試賞格傳來謄錄未備不可無定式而有問于大臣令廟堂稟處之命矣雖以文科言之居首參外及準職外無所擧論武科亦何異焉續典曰重試人加階依原典文科元有階者例註云參外雖乙科以下幷陞六品此卽時用之法未知武科元有階加階之例否乎而大抵武科數多或至近百是何可一一論賞乎定式之請恐未深思請置之允之又啓言具允明所啓以爲大明律奴婢毆舊家長家長毆舊奴婢皆以凡人論而原典奴婢之毆舊家長以減奴婢二等勘律見今以此遵行而獨於家長毆舊奴婢無擧論故以明律凡人論施行宜有酌量之道而有議于大臣稟處之命矣蓋奴婢之於舊家長家長之於舊奴婢雖若彼此之無異實亦分等之有間故在奴婢則稍用重典在家長則仍用本律法意有可見矣家長之毆舊奴婢請依前以明律施行允之又啓言具允明所啓以爲刑典增條曰在鄕堂上朝官殺人觀察使啓聞栲訊云云而堂下則無擧論堂上之曾經侍從與否亦不擧論宜有定式而有問議大臣稟處之命矣只擧堂上朝官之啓聞栲訊則可知堂下朝官之不啓聞栲訊旣曰堂上朝官則毌論待從與否幷入於啓聞栲訊中恐不必更有定式允之
정조 11년 · 강
命前朔州府使李晳還囚捧供
정조 11년 · 목
平安監司兪彥鎬狀啓因義禁府關博川郡査官安州牧使尹長烈博川郡守朴基爀朔州府査官昌城府使李周爀朔州府使洪龍鎭差定各該邑應問各人處詳査牒報之意知委矣卽到博川査官尹長烈等牒呈內博川由吏全有光招內本邑富民韓敬良座首差出後納賂爲之之說狼藉國穀幻弄事秋捧後稱一合捧餘四倉收合折米八十石發賣五百兩自官取用濫杖一款至月由歸時渠以夫馬不善責立之罪被杖十度又於翌朝更被五十度云座首韓敬良招內座首遞任後又差都訓長李等遞歸時謂渠曰吾方爲親欲備壽衣給錢一百兩貿紬以送云故還納其錢自備貿紬十疋送于本家云大同監韓商來招內本以科業之人無意於鄕任矣癸卯七月忽差大同監百計圖避之際聞价川郡守李格爲本官之兄備蝦卵一斗往于价川夤緣納官入見郡守則求之以雪綿子二十斤故雪綿子及紬五疋卽爲袖納本庫坊稅錢每年爲八百餘兩而官家分付就其中若于取用爲好云故七十一兩果爲入納云工房別監洪夏甸招內與册房許復親密欲免雇馬都監以盆紬十疋貿給云韓敬良更招內邑妓明雲李等將欲率去云故言于明雲曰汝將上京以吾若差座首則路資錢一百兩吾當備給云矣不久果以渠差出座首故明雲上京時以一百兩治送云朔州府査官李周爀等牒呈內朔州座首李大楷招內鄕外之人鄕任差出旣無前例而自官以劉采五特差官廳監官幻弄國穀事各倉秋捧時謂之以斛上濫捧九倉監色等處折米四百三十四石零勒捧監色輩稱冤不已故一百石還爲出給三百三十四石零作錢一千一百三兩零內七百五十四兩零勅需補用三百四十八兩零自官取用濫杖事城內居白夢吉與其義叔林鶴巢酗酒相閧故捉入夢吉決棍三十度放送云倉監朱繼明等招內捧還時初無厚捧之事而自官各倉監色庫子等一時捉入加捧與否施威嚴問故極口發明則輒設周牢之具其時景光不忍相視云劉采五招內价川鄕人李義燁來留册房凡干文書次知看檢故入見于册房則以爲君欲爲官廳別監乎若圖此任則宜有情物云矣自官特差渠爲官廳別監故錢五十兩納于册房云矣李晳之貪汚不法之狀狼藉難掩據實馳啓三和府使李格以臺啓論列中有其兄愚悖之目來呈辭狀而博川査事中納賂圖囑之說發於韓商來之招其在懲貪礪廉之道不可仍置於字牧之任爲先罷黜其罪狀令攸司稟處敎曰觀此査啓博朔吏鄕等招辭大體太煩屑無着落所謂與受物件非尺紬則斗夗而錢貨則除非廳妓之行資衙客之情債都計不滿百數論以四十貫以上之律雖未必襯合無論數爻多寡渠以出入近侍之人名登白簡及其行査又有此各人等指的之供賣鄕之謗烏得免乎至於幻弄國穀事則一曰九倉穀而官長之禁其濫捧吏鄕之諉以勒徵推以事理無怪其然而若使所剩散之民間則豈有臺言不可以稍異斂民有所寬恕二曰合捧餘而西路此弊幾乎無邑不然云而渠若畏愼焉敢隨衆入已卽此一款尤極駭痛濫杖事則答五十自斷雖載法文昨施十度翌復五倍然則日杖五十雖至屢百亦可謂遵用自斷之度數乎典則印頒卽朝家初元關石則濫用杖何異於刻誌之違式乎惡刑設機旣云不施別無可論白夢吉被棍事已經年前按問付諸敦風化之科初不爲罪則到今不可異同將此判付辭意及道啓中各入招辭卿等待明朝開坐後還囚逐修遂段一一嚴問口招捧草供以聞而雖一事半事若有隱漏又或以文字修對則本事外先加重繩此意發問目取招
정조 11년 · 강
命坡州牧失火民家各別周給從速奠居
정조 11년 · 목
京畿監司徐有防以坡州牧民家十一戶失火馳啓故有是命
정조 11년 · 강
召見有司堂上徐有隣尹蓍東李秉模戶判李在簡惠堂金履素于熙政堂仍行召對承旨李翼皆閣臣李秉模玉堂洪義浩嚴思憲
정조 11년 · 목
講宋名臣錄第四卷
정조 11년 · 강
命嘉順宮供上抹下名色一倂權減
정조 11년 · 목
工曹啓請嘉順宮供上分付戶惠廳敎曰以今經費雖係應用豈或貽弊於惠廳庚子猶然況今番乎溫堗及熟設柴炭卽不可無者亦不必加定以大殿燈燭房水剌間儲在者取用本曹勿爲進排外此抹下名色一倂權減火種炭炬亦依量減數進排事分付該廳
정조 11년 · 강
配注書張鍚胤于楊州牧
정조 11년 · 목
注書張鍚胤書啓臣敬奉聖諭傳諭于楊州邑內右議政趙璥所住處則以爲臣死罪死罪惟願遄伏邦憲而古人有願乞一言而死者臣於昨今荐被嚴旨生將爲不忠之臣死將爲不䏃之鬼安敢畏死而不言乎臣之抵死不出者實有先正之訓故耳文純公李滉有言曰人臣處義不當進則不進爲恭進爲不恭矣今臣之所欲爲者恭耳藉令臣今日怵於嚴命出而承膺則今日固幸無罪而明日殿下若以先正之訓責臣曰爾之出仕乃是不恭也則臣將何辭而自解乎力抗威命頑不知變誠以此也惟竢鈇銊之誅而王人之與罪犯至重之人相守不離有關朝體亟命收還云矣臣方復路而爲先馳啓○政院啓言右議政趙璥勿待罪事傳諭期於偕來事命下而注書張鍚胤傳諭後徑先復命事未前有所當重勘而本院請推之外無他可施之罰何以爲之敎曰旣有偕來之命則忽地馳還後弊所關萬萬痛駭其罪尤有甚於年前傳諭史官之謀避徑還大臣雖不尊君綱朝家之待大臣豈或效尤以此以彼不可以拿削薄勘勘斷卽其地定配以懲辱命之習以示禮遇大臣之意
정조 11년 · 강
削奪右議政趙璥官爵門外黜送
정조 11년 · 목
敎曰使此大臣有此干犯莫非予誠未見孚言不見信自願顏騂寧欲發一口氣然紀綱等威卽三百年相傳之權柄不忍因一大臣任其壞了到今復事招延非所可論也此等處若以大臣而屈法法無所施右議政趙璥姑先削奪官爵門外黜送
정조 11년 · 목
備郞以領相意啓言伏承在家卜相之敎遣史官卜相單子受來事命下矣卜相事體至爲重大在家卜入雖有祖宗朝數三已例以臣庸陋何敢以數百年所無之擧晏然冒當乎成命之下不得擧行敎以所辭過矣卽爲卜入○卜相望領府事鄭存謙判府事徐命善領敦寧洪樂性判府事李福源金熤奉朝賀徐命膺仁陵君李在協平安監司兪彥鎬李在協兪彥鎬批下
정조 11년 · 목
以金魯淳李勉兢爲承旨南志默爲三和府使南履範爲新昌縣監○再政以李在協爲左議政兪彥鎬爲右議政尹尙東爲兵曹參判
정조 11년 · 강
以李命植爲平安監司備薦也
정조 11년 · 강
召見冬至書狀官李勉兢于煕政堂
정조 11년 · 목
復命故也○勉兢別單一沿路年事自栅門至皇城一樣大無而關內外爲尤甚一碗糲飯售唐錢七八十半束稿草售二三十閭里無豐潤之色道路多流丐之形一皇帝近年頗倦爲政多涉於柔巽處事每患於優游恩或多濫罰必從輕恩濫故啓倖進之風罰輕故成冒犯之習文武恬嬉法綱懈弛有識者頗以爲憂而御位旣久臣民愛戴朝政雖或有失皆曰吾君耄矣未嘗敢怨咨也一皇帝命內閣纂皇淸開國方略追述創業顚未而卷秩頗多今已累年尙未脫稿故文字雖未得見其第一卷曰發祥世紀槪紀沙漠肇起時事其言曰長白山高二百餘里綿亘十餘里山之上有潭曰闥門周八十里一日有天女三人下浴潭畔長曰恩古倫次曰正古倫季曰佛古倫忽有神鵲銜墜朱果季女拾而吞之浴罷整衣便覺身重不能飛昇二娣謂之曰汝已有娠此係天命竢娩下長養始可歸矣遂聳入雲中佛古倫入巖穴靜處彌月果生一男大耳廣顙甫過十歲壯大異常天女得一小艇母子俱載沿至三姓界河邊置兒于岸謂之曰汝姓愛新覺羅汝名布庫哩雍順言訖飄然飛昇時三姓爭長不決見兒端坐叩問其故相傳以爲神迎立爲三姓之長是爲淸人之始祖追尊爲肇祖原皇帝一皇帝長孫勉德年前爲人干謁除吏謫守易州雍正皇帝陵所三年不返再昨年春始命還居京第而召覿漸稀供奉亦減日夜憂懼因以成疾昨冬不起而外議皆以爲頃年儲貳之匾額藏名或以爲皇六子永瑢或以爲皇長孫今長孫旣亡而更無改藏之事始知屬之永瑢無疑云一淸朝之待蒙人覊縻之而已其桀黠狡悍之性未嘗有改寧遠廣寧之間有地名小陵河卽直路宿站而蒙人出入之要徑也舊有大店數十年來蒙人結黨投宿偸擄婦女牲畜而莫可禁遏故一村撤移此非但爲淸人心腹之患我國朝貢之路自瀋陽以西夾右醫巫閭山八百餘里山外皆是蒙古地方日後使行往還之時出沒剽竊不無深慮一皇城九門外皆以熟石築成御路前年春以石色之歲久渝黑先自朝陽門外改修而命和珅董事更命劉▣替掌其事工役甚鉅所費不下百萬而告功尙遠一昨冬入燕時路過豐潤縣距皇城三百餘里城堞之頹圮或爲四五十間矣回還時已見粉堞峨峨浚濠深廣問于居民則竣役亦幾二旬云非但工力之易辦可見戎備之必飭一庚子年間閣老李侍堯前任雲貴總督時貪汚事爲人所論被抄產之律其後甄除陜甘總督陜甘與回匪接境甲辰年回匪餘種侵掠邊郡而侍堯不能禁皇帝遣阿桂討平之復下侍堯獄和珅素嫉其能必欲鍜鍊抵死前年用阿桂之言審理宥釋方其下吏之時有軍國大事則皇帝遣近臣就獄中問計多用其議云一各省常稅米粟從水路轉運而道里遼遠賦納千斛船費殆過數倍而皇城旗下放料倉穀一朔爲累萬石故近年以來諸州府多有預送計吏帶價入京貨買放料米穀以充輸納之數故出多入少價賤穀貴民業日困而因循成習無以禁遏協辦太學士劉▣欲爲釐革昨年奉請往察諸路轉運事蒙允發行矣積年謬例犯者實衆各懷危懼共囑和珅奏達皇帝以爲荒年欽差無端撓民云云皇帝卽命召還云一山西省有人自稱欽差御史出沒郡縣轉至十數處或加箠罰或徵賄賂甚至官儲錢穀間多取用獄囚罪犯或有疏放至南河縣事發就捕抵辟而耗財釋囚之數州縣懼罪不以實聞皇帝欲遣眞御史而難其人昨年十一月晦前副勅瑞保承命出外而家人不知其處人皆謂必往山西云一江西省龍虎山有張眞人者名起隆自以爲降伏龍虎役使鬼神皇帝賜天師之號率徒衆住持道觀或遇水旱宣旨入京作法禱禳而不敢呼召遣官奉請往來之際陸乘轎水乘船有牌前導朱面金字書以諸神免參四字嘗渡江遇風舟幾危忽有蒼龍盤伏艙底護送到岸或有所禱種種靈驗其他詭誕不經之說非止一再自皇帝以下至於公卿士庶莫不崇信敬奉云一江南蔣景福卽蜀漢丞相蔣琬之後裔爲南方望族而景福生而聰明絕倫數歲善屬文且精書畵十一歲以神童應召皇帝引見面試大奇之除內務府供事官卽奉書皇諭之職也今年爲十五歲而供職五年例除知縣而明年卽仕滿之限也人有問穉年作宰何以治民答云居官能否在人不在年人或比之孔融晏殊云○首譯洪宅憲別單一淸朝文武官品階懸殊文官自正一品至從九品共爲十八階武官自從一品至正七品而止前年皇朝通志修改時皇帝諭以國家用人文武無間命武官品階一依文官例更爲定式云一和珅殖貨無厭京城近畿布列市肆多放金銀使其家人劉全兒主管以是全兒家資亦甚富厚人皆嫉惡而恐忤和珅不敢言矣御史曹鍚寶據實具奏以宅屋爲證幷劾和珅不能禁戢之罪皇帝卽日派官先査全兒房屋更較他大臣家人房屋則大小侈儉別無懸殊下吏部議以奏語失實降二級調用皇帝以爲風傳爽實容或無怪深罪臺臣有妨言路特命加恩留住云一京外獄囚防守之法非不嚴緊而近年以來越獄逃躱之患比比有之昨年七月歷城縣獲得强盜許四妮等七名枷銷牢囚申報上司之間擰脫刑具打傷獄卒乘夜逃逸故今方窮搜嚴緝而其中張五一名僅爲捕得其餘尙未緝捉云一江西省乃是浙江閩越水陸通衢近年來楚越姦民聚爲海賊乘機出沒多有誘劫殺越之患故地方官以不能禁戢多被重律見今發軍搜討而終莫知其巢窟云一文武在官者月給廩米又有俸銀隨品多寡至于末宦而有罪收俸則幷停米銀矣前年春皇帝以爲朝官事育之資專靠於廩米俸銀而一朝幷停則過活無路其勢必至於貸用官貨公受私賄自歸於罪上添罪之科甚非所以養廉恥之方自今爲始收俸之法只停俸銀廩米則依前頒給云
정조 11년 · 강
命閣臣黃景源別致賻考例擧行
정조 11년 · 목
禮曹以黃景源卒逝啓敎曰重臣以賓僚出入冑筵有甘盤之舊誼且其文章闡一世予於平日常所稱詡者設閣之後首叨是任稽古之力資益孔多今年卽回榜舊甲也優賜衣資食物以侈寵異之典此際禮單遽至聞甚嗟惜閣臣別致賻令該曹考例擧行
정조 11년 · 강
領敦寧洪樂性疏請休致賜批
정조 11년 · 목
疏略曰臣之至痛至願略悉於前後章箚不敢煩陳而近二十載銘誓于心者固與循例引年一朝乞骸大有異焉固宜申控累籲不得請則不可已者也第自去年九月以後國事憂凛上下奔遑顧非人臣言私之時故不得不泯默按住拖到今春莫非臣不孝無狀誠未上格尙不得洩至痛而遂私願也其誰咎哉今則犬馬之齒奄及七十卽古禮致事之年也在臣情理之外禮防至嚴尤不可踰越況臣所以冒煩天聽者區區寸心非專在於年至之請也蓋以先父之志不忍忘也亡弟之約不忍負也其情誠哀且慽也臣向伏承聖敎勤勤懇懇旣溫且摯臣雖迷頑寧不知感激開悟仰思奉承之道而顧此窮天之痛轖結胸腸對床之言銘在心肺又復冒萬死哀籲惶恐死罪不知所措仍念臣家世受國厚恩與天無極及乎臣身前後所被隆渥殊寵河海莫量義當夷險湯火惟命是趍豈忍使訣明時於一縷未泯之前哉然臣乞休之請旣非厭煩取閑之計又非辭爵恬退之意則今雖獲蒙恩許顧其一心王室期共休戚之義固無間於進退之際只願棲處輦轂之下瞻依日月之近以卒餘生而已伏乞特許臣三字御俾遂平生之願獲免不孝之罪批以昨冬有設言於卿者卿獨不姑且忍住前左相亦不言私今於此批豈有他語卿須體予申諭之至意勿復更提以待當請之時仍命遣史官傳諭
정조 11년 · 강
命時囚李鍚祺等照律
정조 11년 · 목
義禁府啓言幽谷前察訪李鍚祺原情以爲黃道揆濫騎則自連源驛乘馹下來本驛亦爲替把假宣傳官曺允碩濫把亦自連源驛騎馹來到事甚急處㥘於威脅所騎馬匹果爲替給不無殊常之慮故一邊跟探前站一邊馳報營門前後溺職之罪泛稱遲晩黃山前察訪李性吾長水前察訪李命求等原情以爲各驛皆在本驛百里之外愚蠢驛屬凭前站之所騎矇然替把不能先事察飭之罪泛稱遲晩敎以幷議處又啓言李鍚祺中官乘馹已有不察之失假宣傳之濫把旣知其殊常徑先替給事極可駭以此照律杖一百收贖奪告身盡行追奪流三千里定配李命求李性吾平時不能檢飭之罪在所難免幷以此照律各杖八十收贖奪告身三等敎以幷功減一等
정조 11년 · 강
領議政金致仁再度請告遣承旨齎傳
정조 11년 · 목
敎曰中書故事在今時非卿孰有詳知者人或認以再度請告有必辭之意而予則獨曰不然不必遠求古例只就先卿秉軸時言之有愼節尋單旣差旋出今卿此擧亦必爲然但今之時異於古之時古道不當用於今予方眷注冞篤卿乃引疾求退或恐外間有竊疑者望須亟撤由單便意將攝況今新卜兩大臣年力皆康旺亦足以分勞卿雖在第總理庶不至曠務且因卜相事昨閱枚卜錄封還自有祖宗朝故事玆遣入侍承宣齎傳仍傳筵敎幷須知悉○承旨洪仁浩書啓臣敬奉聖諭往傳于領議政處則以爲今臣再告之上是豈可已而不已哉惟是病情沈篤復起無望不得不復煩請急卽者近密之臣臨宣封單別下傳諭提及先故命亟撤告臣且感且悲不覺汗淚之交逬也噫以臣不肖無能爲役而受恩如天曾蔑尺寸之酬言病支離屢犯瀆擾之誅聖度雖示寬假私心寧不兢蹙顧今鼎席新備國事幸甚如臣癃病無用政合早許其退終始之澤伏地攢祝云矣
정조 11년 · 목
敎曰作相安用才能爲哉予之所取卿者雅操無適足以坐鎭昔宋帝謂呂端以小事糊塗大事不糊塗予於卿亦以爲云爾此時爰立意豈徒然矧今首相調痾端揆在藩鼎席俱空廟務委積求諸近例亦多有一疏出膺者卿其念予如渴之至意須卽簉朝康濟國事仍命遣史官傳諭
정조 11년 · 강
召見貢市堂上徐有隣金履素于重煕堂
정조 11년 · 목
昨以廛人弊瘼事命貢市堂上招問廛人處以奏矣有隣等至是査奏敎曰今聞貢市堂上所奏雖不別白亦自有犯科處從當分等處分其中尤無良者不可無一番痛査痛繩然後使悖戾之人庶得保全身家是予之責也大於此之事雖不索言先從貽弊民間之事必欲釐革渠若有知覺能不知懼只問於貢市人不問同惡之類尤非本意兵判旣承筵敎且與他人有異副尉家下屬捉來究問明日來奏事分付
정조 11년 · 강
飭湖南伯以便宜顧助納稅之民
정조 11년 · 목
敎曰昨筵召見戶惠堂有司堂上專爲湖南民事也觀於年前畿甸湖西事可以反隅其時道狀或堂疏大同雖有分數停退之擧而以其後時民不蒙惠云今又就議大臣其說亦然然則如之何可以紓民力而有實惠殊可悶也卽令廟堂將此傳敎措辭行會該道道臣處貧窮無以辦納兩稅之民使之援例顧助着意賙恤凡所措手之方一委道伯之便宜如是提諭澤未下究焉用此方伯爲哉又若勢至弩末不惟難辦終又廢農以至有塡壑之患者尤宜另異此而不活何異於若己推諸溝中興言及此食息豈寧要之緩顂息肩必有其道以此意一體嚴飭期有申飭之實效擧行形止條列狀聞營邑勤慢稍間後別遣繡衣採祭勿以前送之人謂已上來而放心事亦令知悉仍令三懸鈴行會
정조 11년 · 목
以徐有隣爲弘文提學
정조 11년 · 목
義禁府以李晳口招啓言反復嚴詰而逐條發明終不直陳究厥情狀萬萬痛駭請上裁敎曰渠能知納履之戒隨處畏愼則人之云云何至此酷賣鄕事雖非分明入已而不察衙客之作俑不禁廳妓之潛受是何異於躬犯乎穀物事濫則屬公剩當給民無諭用處之果在勅需與否襲謬之罪焉敢逭也濫杖事兩日之分施州笞未可謂之違式而上項二段干科俱極萬萬駭痛如渠出入近侍且有來頭資歷之人須用加倍之典俾知懲畏之方李晳爲先定配次決放功議區別減等今日內定配所草記
정조 11년 · 강
命湖南沿邑大同限三分一停退
정조 11년 · 목
敎曰近以湖南民事耿耿在中詢問有司就議大臣而僉意皆有所見不得已以便宜二字微示予意但惟正之供所係至重此而使道伯便宜果不關於國體乎古之人以執留兩稅請補賙賑爲說者亦有之然則雖令便宜停退不至爲後弊乎未知廟堂行會之如何措辭而事面終涉苟艱年前畿湖後時之歎責在道伯今若詳察精覈只就未捧之處難辦之民分數寬限姑停催督則亦不可謂之太後時自此予亦少弛宵旰之憂蘆嶺以南左右沿中最切急處大同米限三分一停退與昨下傳敎一體三懸鈴馳驛分付
정조 11년 · 목
敎曰昨於史官之回聞欲上章辭職方此待之經宿無消息懸企之餘豈勝紆菀雖於初疏後出鷹自多窘速處大官去就異於庶僚豈必拘例讓之俗規卿須深量事會之不得不然從近出仕仍命遣史官傳諭
정조 11년 · 강
左議政李在協上疏辭職賜批
정조 11년 · 목
疏略曰忽伏奉相職新命惶隕震懍不知措躬之所也未知殿下何所取於空疏如臣而遽授此匪分之職耶臣賦性疏汚處世岨峿欲親於人而人自尠親求合於世而世亦寡合人或見其寡合而疑其有守見其尠親而謂之無適雖以日月之明亦有所遺照或意其可取者存而猥加非常之寵至及別諭之中夷考其實則樣不入俗才不適用而然耳顧乃金甌枚卜輒先於林立諸彥台司重任混廁於耆舊宿望古所謂歇後作相時事可知者政爲臣準備語也其爲累聖簡而辱名器誠非細故乞令收還誤恩批以昨今敦諭已悉枚卜之意而及見辭本以寡合尠親爲執讓之端此卽予所云無適之謂也此非予言也卽同朝之所推詡也以今淆漓之俗捨卿恬謹之操其孰能坐鎭乎顧今元輔養痾廟謨多滯以卿雅諒必不拘三疏之謬例卿須速出論道以副側席之望仍命遣史官傳諭
정조 11년 · 강
命平安監司當日肅命不多日內辭朝
정조 11년 · 강
平安監司李命植上疏賜批
정조 11년 · 목
疏略曰千萬不自意西藩新命忽下於床第呻囈之中臣於是惘然失圖莫知所措噫臣之情蹤不可以自同平人復出周行固不係於官職之緊慢內外之輕重而惟此新除地饒任鉅雖使有才可以酬接無疵可以指摘猶且逡巡況如臣纖薄之資滓穢之身重之以年紀襄邁疾病侵尋者乎顧臣所被罔測之言旣無倫脊專出劫辱人或歸之橫逆上亦憐其遭罹而若臣之傷痛冤憤言之臆塞思之膽掉今若貪冒腴職拚棄廉防出而膺命揆以事理豈容有是咫尺之守自矢已堅違慢之誅實所甘心伏乞亟賜遞改批以屢按列藩熟聞聲績勿辭速往欽哉
정조 11년 · 강
正言鄭晩錫陳疏討逆兼附母病乞遞賜例批
정조 11년 · 강
原春道儒生進士權漢玉等二百三十人上疏討逆賜例批
정조 11년 · 강
大司諫權以綱上疏討逆賜例批
정조 11년 · 강
京畿儒生幼學兪鉉復等一千五百二十九人上疏賜例批